МыIэрысэ бэвкIэ мэгугъэ
IэщIагъэлIхэм къызэралъытэмкIэ, псынщIэу зызыужь жыг хадэхэм гектарым хуэзэу пхъэщхьэмыщхьэу тонн 50-м нэблагъэ мы гъэм кърахынущ. А IэнатIэм зегъэужьынымкIэ бахъсэндэсхэм бжьыпэр яIыгъщ икIи я зэфIэкIымкIэ нэгъуэщIхэм ядэгуэшэну хьэзырщ.
Дызэрыщыгъуазэщи, иджырей жыг хадэхэм псынщIэу зезыгъэужь технологиехэм Къэбэрдей-Балъкъэрым и щIыналъэм япэу щыхуэкIуар Бахъсэн районырщ. Италием щагъэкI гъэIэпхъуэнхэр илъэсибл и пэкIэ республикэм къашащ, абыхэм лъэщу заужьынымкIэ хамэ къэрал IэщIагъэлIхэр ди жыггъэкIхэм къадэIэпыкъуащ. Иджы ахэр зыхуей псомкIи — ашыкхэмкIи IэмэпсымэхэмкIи — ирикъуу зыкъызэзыгъэпэщыж мэкъумэш IэнатIэ (кластер) нэгъэсащ. Техникэ Iуэхугъуэ куэдхэмкIэ Бахъсэн щIыналъэм и мэкъумэш IэнатIэр Урысейм и адрей щIыпIэ-хэм йофIэкI. Температурэ хэхарэ хуэфащэ псыIагърэ зыIыгъ пхъэщхьэмыщхьэ щIэлъ-хьэпIэхэм къыпачыж мыIэрысэхэр зэман кIыхькIэ щахъумэ, я фIагъри кIуэдыркъым. Абыхэм я нэхъыбэр Мэзкуу, Санкт-Петербург, Екатеринбург, Новосибирск къалэхэм щащэнущ.
КъищынэмыщIауэ, мы бжьыхьэм Бахъсэн райо-ным и агротехнопаркым лэжьэн щIидзэнущ. Мэкъумэш къэкIыгъэхэм я зехьэкIэм, Iэщ гъэхъукIэм и щэхухэм хьэрычэтыщIэ щIэзыдза-гъащIэхэр абы щыхагъэгъуэзэнущ.
— Иджыпсту Бахъсэн щIыналъэм псынщIэу зызыужь жыг хадэу гектар 1300-м нэблагъэ щызэрахьэ. Зэман гъунэгъум ар гектар 2000-м нэдгъэсыну ди мурадщ, — къигъэлъэгъуащ районым мэкъумэш хозяйствэмрэ ерыскъыпхъэхэмкIэ и IуэхущIапIэм и унафэщI Къаскъул Хьэмидбий.
Чылар Аринэ.
